आज पहली बार छतरपुर से खजुराहो जाएगी ट्रेन
प्रिंसिपल चीफ इंजीनियर के नेतृत्व में छतरपुर से खजुराहो तक होगी लाइन की चीज
भास्कर संवाददाता| छतरपुर
जिला मुख्यालय से खजुराहो तक का रेलवे ट्रैक बनकर तैयार हो गया है। गुरुवार को पहली बार छतरपुर से खजुराहो तक ट्रेन जाएगी। निरीक्षण कम टेस्टिंग ट्रेन के साथ रेलवे के प्रिंसिपल चीफ इंजीनियर सहित वरिष्ठ अधिकारी मौजूद रहेंगे।
रेलवे के डिप्टी चीफ इंजीनियर आर मंडलोई ने बताया कि छतरपुर से खजुराहो तक के रेल मार्ग पर गुरुवार को पहली बार ट्रेन चलेगी। यह ट्रेन झांसी से वाया ललितपुर, टीकमगढ़ होते हुए छतरपुर आएगी। बाद में यह छतरपुर से खजुराहो के लिए रवाना होगी। ट्रैक की टेस्टिंग के लिए इस ट्रेन में रेलवे के प्रिंसिपल चीफ इंजीनियर पश्चिम मध्य रेलवे जेएस सोंड़ी, मुख्य अभियंता जबलपुर अजय गुप्ता मौजूद रहेंगे। उन्होंने बताया कि छतरपुर रेलवे स्टेशन को पूर्ण करने का काम तेजी चल रहा है। इस ट्रेन पर सिग्नल का कार्य भी शीघ्र प्रारंभ हो जाएगा।
दक्षिण भारत से जुड़ेगी
पर्यटन नगरी
खजुराहो। नए साल में खजुराहो को भोपाल, मुंबई, मद्रास आदि से रेल मार्ग से जुड़ने की उम्मीदें ललितपुर से वाया टीकमगढ़, छतरपुर होकर खजुराहो आए टेस्टिंग इंजन ने बढ़ा दी है। खजुराहो रेलवे स्टेशन के प्रबंधक एसके वाजपेयी ने बताया कि मंगलवार को सुबह 8.30 बजे रेलवे के इंजीनियर एवं अधिकारी ट्रायल इंजन को लेकर खजुराहो रेलवे स्टेशन पहुंचे। उसके पहले अधिकारी ड्यूमेटिक मशीन से ट्रैक की जांच करते हुए इंजन को आगे आने का इशारा करते हुए स्टेशन पर पहुंचे। मप्र पर्यटन विभाग के क्षेत्रीय प्रबंधक राजेंद्र राय ने कहा कि अब खजुराहो को आसानी से दक्षिण भारत से जोड़ा जा सकेगा। केटीए के नारायण सिंह ने कहा कि अब मुंबई, औरंगाबाद, मद्रास, भोपाल आदि से घरेलू एवं विदेशी पर्यटकों आएंगे। जिससे खजुराहो में पर्यटन उद्योग में इजाफ़ा होगा।
hin_Deva bho_Deva bho_Deva hin_Deva hin_Deva awa_Deva npi_Deva hin_Deva